सुहाना, भानुबेन अऊ भोजभाई के सबले नान लइका, उही बछर जनम होय रहिस जब भयंकर पुर आय रहिस. ओकर मुड़ी मं हाथ धरत भानुबेन कहिथें वो ला बेस्वास नई होवत हवय के देखते-देखथ पांच बछर हो गे हवय.
बनासकांठा, पाटन, सुरेंद्रनगर, अरावली अऊ मोरबी समेत गुजरात के कतको जिला मं जुलाई 2017 मं बहुते भारी बरसात होय रहिस. ये परलयवाले पुर ह अरब सागर अऊ बंगाल के खाड़ी दूनों के निन्न दाब बने ले आय रहिस जेन ह एके बखत बने रहिस. ये ह दुब्भर घटना रहिस. राष्ट्रीय आपदा प्रबंधन प्राधिकरण के एक ठन रपट के मुताबिक, ये ह 112 बछर मं ये इलाका मं होय सबले जियादा बरसात रहिस.
बनासकांठा के सलाना अऊसत बरसात के करीबन 163 फीसदी तऊन बछर 24 ले 27 जुलाई तक होय रहिस - फेर जम्मो जुलाई मं समान्य 30 फीसदी पानी गिरे रहिस. येकर ले पानी भर गे, बांध मन मं भारी पानी भर गे अऊ अचानक पुर आ गे. हालत तब अऊ खराब हो गे रहिस जब कांकरेज तालुका मं तोताना ले लगे खरिया के तीर नर्मदा नहर टूट गे.
ये राज मं पुर ले कम से कम 213 लोगन के परान गीस. अऊ करीबन 11 लाख हेक्टेयर खेत अऊ 17,000 हेक्टेयर बाग-बगीचा ऊपर असर परे रहिस.
फेर, खाय मं कमजोर होय ले कुपोसन जइसने खराब असर परथे, जऊन ह जियादा दिक्कत मन ला लेके आथे.
बनासकांठा तऊन 'सबले जियादा बोझ वाले जिला' मन के सूची मं पहिली के पांच जिला मं एक आय जऊन ला सार्वजनिक स्वास्थ्य संकेतक 2019 -20 के डेटा नोट के मुताबिक पोसन अभियान डहर ले गुजरात के पोसन प्रारूप के मुताबिक बनाय गे हवय. ये मं सामिल दीगर जिला मं अहमदाबाद, वडोदरा, अऊ सूरत घलो सामिल हवय.
राष्ट्रीय परिवार स्वास्थ्य सर्वेक्षण 2019-21 ( एनएफ़एचएस-5 ) ला लेके बने डेटा नोट के मुताबिक, गुजरात मं 5 बछर ले कम उमर के 23 लाख (2.3 मिलियन) कम वजन वाले लइका मन ले 17 लाख लइका बनासकांठा मं हवंय. ये मन ले 15 लाख लइका अपन उमर के मुताबिक कम बढ़े हवंय, अऊ करीबन 1 लाख लइका मन अपन उमर अऊ ऊंच के हिसाब ले कम वजन के हवंय. ये मन के आंकड़ा राज के दीगर लइका मन के बनिस्बत 6.5 फीसदी अऊ 6.6 फीसदी हवय.
खराब पोसन के नतीजा मं एक ठन खून के कमी (एनीमिया) हवय, जऊन ह भारत के सब्बो राज ले गुजरात मं सबले जियादा 80 फीसदी हवय. बनासकांठा मं पांच बछर ले कम उमर के करीबन 2.8 लाख लइका मन मं खून के कमी हवंय.
भरपूर खाय के नई मिले ले, सुहाना अऊ ओकर परिवार मन जइसने लइका मन के सेहत ऊपर खतरा हवय. अऊ बदलत मऊसम से जन्मे बड़े घटना मन ये खराब हालत ला अऊ घलो खराब करत हवंय.
60 बछर के अलाभाई परमार के ये बछर बरसात मं चार फसल बरबाद होगे. बनासकांठा जिला के सुद्रोसन गांव मं अपन घर मं बइठे वो ह कहिथें, "मंय फसल बोंय अऊ भारी बरसात वो ला बोहा ले जाय. हमन गहूँ, बाजरा अऊ जुवार बोय रहेन. मोला लागत के 50,000 रूपिया ले जियादा के नुकसान होइस.
2010-11 ले 2020-21 के दसक मं गुजरात मं खाय के (अनाज अऊ दार) के कुल फसल इलाका 4.9 मिलियन से घटके 4.6 मिलियन (49 लाख से 46 लाख) हेक्टेयर हो गे. अऊ हालांकि धान के खेती के इलाका मं करीबन 100,000 हेक्टेयर के बढ़ोत्तरी होईस, ये बखत मं गहूं, बाजरा अऊ जुवार जइसने अनाज मन के उपज कम हो गे. बनासकांठा मं, बाजरा के फसल इलाका, जिला मं सबले जियादा उपज वाले अनाज, करीबन 30,000 हेक्टेयर घट गे.
कुल मिलाके, अनाज के उपज - खास करके बाजरा अऊ गहूं - गुजरात मं दसक भर मं 11 फीसदी घट गे, फेर दार मं 173 फीसदी के बढ़ोत्तरी होइस.
ये ह बताथे के अलाभाई अऊ भानुबेन के परिवार मन के जियादा करके खाय मं दार अऊ भात काबर होथे.
2016-18 के व्यापक राष्ट्रीय पोसन सर्वे के मुताबिक, गुजरात मं 69.1 फीसदी महतारी/ पाले पोसेय्या मन शाकाहारी रहिन, फेर वो मन के राष्ट्रीय अऊसत 43.8 फीसदी रहिस. उहिंचे, 2-4 बछर उमर के लइका मन मं, सिरिफ 7.5 फीसदी ला अंडा मिलत हवय, जऊन ह प्रोटीन के बड़े जरिया आय. फेर राज मं 5-9 बछर के मंझा मं 17 फीसदी लइका अंडा खावत हवंय, फेर ये आंकड़ा अभू घलो कम हवय.
पार्थ एम.एन. ह ठाकुर फैमिली फाउंडेशन ले एक स्वतंत्र पत्रकारिता अनुदान ले के सार्वजनिक स्वास्थ्य अऊ नागरिक स्वतंत्रता के रपट लिखे हवंय. ठाकुर फैमिली फाउंडेशन ह ये रिपोर्ताज मं कोनो किसिम के काटछांट नइ करे हे.
